Gabriela Firea, candidata PSD la Primăria Generală, a spus, joi, că va termina construirea blocurilor sociale, lucrări care au început în perioada mandatului ei de primar general, și care, spune ea, au fost blocate.
Gabriela Firea, candidata PSD la Primăria Capitalei, a afirmat, joi, că va finaliza construcția blocurilor sociale, dacă va fi votată de bucureșteni în funcția deținută acum de primarul general Nicușor Dan.
Firea a precizat că blocurile sociale au început să fie construite în mandatul său, dar că șantierele au fost blocate. Candidata PSD a spus că ajutorarea persoanelor nevoiașe nu este „pomană electorală”, ci un sprijin.
„Blocurile sociale începute când eram primar au fost blocate. Le voi finaliza, cu sprijinul bucureștenilor. Ajutorul acordat persoanelor aflate în nevoie, fie că este un stimulent sau o locuință socială, nu este o pomană electorală! Este un sprijin, o mână întinsă!”, a scris Gabriela Firea pe pagina sa Facebook.
Candidata social-democraților a afirmat că de fiecare dată când vorbește de protecție socială apar „critici” potrivit cărora vorbește de pomeni electorale mascate, dar de fapt este vorba de persoane în dificultate, cu dizabilități, mame singure, victime ale violenței domestice.
„De fiecare dată când deschid subiectul protecției sociale apar aceste critici. Beneficiarii sistemului de protecție socială sunt persoane vulnerabile. Vorbim în primul rând de copii cu dizabilități, de mame singure care au copii în întreținere sau de victime ale violenței domestice”, scrie Gabriela Firea.
Candidata PSD l-a atacat și pe primarul general Nicușor Dan: „Pe interpretările cinice ale gestului normal, spun eu, de a ajuta s-a bazat decizia actualului primar de a tăia indemnizațiile pentru persoanele adulte cu dizabilități. Un gest nefericit și nedrept”. Gabriela Firea a precizat că își propune ca toate sumele restante să fie acordate, cu majorarea stimulentelor în funcție de situația economică la zi.
„Voi repara această faptă injustă. Am anunțat deja că îmi propun să acordăm toate sumele restante, iar toate stimulentele să fie majorate în raport cu nevoile economice ale zilelelor noastre. În programul meu pentru București – Orașul dorit de oameni, există un capitol întreg despre domeniul social”, spune Firea.
Canditata social-democraților mai spune că și locuințele sociale din Prelungirea Ghencea vor fi finalizate. „În plus, vom finaliza complexul de locuințe sociale din Prelungirea Ghencea. Au trecut încă patru ani și sute oamenii nu se pot muta în locuințele de care au atât de multă nevoie. Nici măcar primul bloc, lăsat la finalul mandatului meu în stadiu avansat, nu a fost finalizat”, încheie Gabriela Firea.